Pekka Siitoin

Timo-Pekka Olavi Siitoin (20. toukokuuta 1944 Varkaus – 8. joulukuuta 2003 Vehmaa) oli Turussa ja Naantalissa vaikuttanut suomalainen okkultisti ja uusnatsi. Siitoin nousi julkisuuteen 1970-luvulla Adolf Hitleriä avoimesti ihailevana uusnatsina. Hänen myöhempää elämäänsä rasittivat vankeustuomio, perhetragediat ja alkoholin liikakäyttö.

 Varhaiset vuodet 
Suojelupoliisin vuonna 1976 tekemän poliisitutkintapöytäkirjan mukaan Pekka syntyi Siitoimen pariskunnan aviolapsena ja perhe oli taloudellisesti hyvinvoiva.Lainaus: ”Pekka Siitoin syntyi vuonna 1944 Varkaudessa. Hänen itsensä mukaan hän oli adoptiolapsi, jonka biologinen äiti oli suomalainen sairaanhoitaja ja isä saksalainen upseeri – 'huora ja kreivi', kuten hän asian ilmaisee. Vuonna 1976 laadittujen poliisitutkintapöytäkirjojen mukaan hän syntyi kuitenkin Siitoinin pariskunnan aviolapsena. Siitoinin perhe oli hyvin toimeentuleva ja Pekka Siitoin oli mielestään hemmoteltu lapsi.”

Pekka Siitoimen poika Paul Siitoin kertoi televisiodokumentissa Isän valtakunta, että hänen isänsä oli kertomansa mukaan adoptoitu vuonna 1944. Pekka Siitoimen oikea isä olisi ollut saksalainen upseeri von Weltheim ja äiti suomalais-venäläinen nainen. Pian syntymänsä jälkeen äiti olisi hylännyt poikansa lastenkotiin. Siitoimen vanhemmat olivat Hulde Sifia Rissanen ja Olavi Valdemar Siitoin.YLE TV1: Tosi tarina: Isän valtakunta. Esitetty 26.10.2010. Ohjaus: Miki Brunou. Siitoimen isä Valdemar oli kalstalaisia, ja Siitoin väitti olleensa natsi lapsesta saakka.Pohjola, Mike (toim.): Mitä Pekka Siitoin tarkoittaa? Savukeidas, 2015.  s.79

Pekka Siitoin suoritti varusmiespalveluksensa Niinisalossa mittauspatteristossa ja hän kotiutui reservin alikersanttina. Hän opiskeli Turussa kauppakoulussa ja perusti oman valokuvastudion. Myöhemmin Siitoin aloitti elokuvauksen sekä avasi alan myymälän. Elokuvaosasto Siitoin-Filmi oy teki pääasiassa mainos- ja matkailufilmejä. Myöhemmin yritys kustansi okkultistista, ufologista ja poliittista kirjallisuutta, josta Siitoin itse on kirjoittanut suurimman osan. Siitoin käytti kirjoittaessaan muun muassa salanimiä Peter Siitoin, Jonathan Shedd, Hesiodos Foinix, Peter von Weltheim, Edgar Bock ja Cassius Maximanus. Kaksiosainen Musta Magia on käännetty myös ruotsiksi.

Nuoruudessaan Pekka Siitoin opiskeli myös Suomen Teatterikoulussa. Lisäksi hän oli selvänäkijä Aino Kassisen oppilas vuosina 1971–1974 yhdessä Vesa-Matti Loirin kanssa. Kassinen perehdytti Siitointa tiettävästi myös satanismiin, jota hän sanoi harjoittaneensa siitä lähtien. Siitoin perusti tuolloin okkultistisen Turun Hengentieteen Seuran, jota seurasi poliittis-okkulttinen Pegasos-seura. Turun Hengentieteen seuran aikoihin Siitoin suoritti kaukoparannusta ja julkaisi runsaasti alaan liittyvää kirjallisuutta.

 Politiikka 
Siitoin toimi Suomen Maaseudun Puolueen kunnallisjärjestön varapuheenjohtajana 1970-luvun alussa. Ennen SMP:hen siirtymistään hän oli kuulunut kokoomusnuoriin. SMP:n hajaantumisen ja Suomen Kansan Yhtenäisyyden Puolueen perustamisen jälkeen Siitoin jäi pois toiminnasta, ryhtyi julkisesti kansallissosialistiksi ja perusti useita järjestöjä, kuten Isänmaallisen Kansanrintaman (IKR). Siitoin piti itseään Suomen kansallissosialistisen liikkeen ”valtakunnanjohtajana” ja kokosi enimmillään muutamia kymmeniä kannattajia. Kauko Kareen perustama Nootti-lehti julkaisi joitakin hänen kirjoituksiaan.

Sisäasiainministeriö lakkautti neljä hänen perustamaansa järjestöä, Turun Hengentieteen Seuran, Pegasos-seuran, Isänmaa ja vapaus sekä Isänmaallisen Kansanrintaman, vuonna 1977 uusfasistisina ja Pariisin rauhansopimuksen vastaisina.

Siitoin sai 141 ääntä vuoden 1996 kunnallisvaaleissa, mikä oli kuudenneksi eniten Naantalissa.Turun Sanomat 26.7.1996. Hän ei kuitenkaan tullut valituksi Naantalin kaupunginvaltuustoon heikomman vertailuluvun takia. Valtuustopaikka jäi 29 äänen päähän.

Siitoin piti yhteyttä James Hartung Madolen National Renaissance Partyyn, jossa myös sekoittuivat satanismi ja natsismi.The Finnish New Radical Right in Comparative Perspective, Jeffrey Kaplan, Published in Kyösti Pekonen, ed., The New Radical Right in Finland in the Nineties (Helsinki: University of Helsinki Press, 1999), page 13-14.Fasismia, terrorismia vai nallipyssynatsien leikkiä? Julkinen keskustelu Isänmaallisen Kansanrintaman toiminnasta loppuvuodesta 1977 Piipponen, Marko ; Yhteiskuntatieteiden ja kauppatieteiden tiedekunta, Historia- ja maantieteiden laitos ; Faculty of Social Sciences and Business, Department of Geographical and Historical Sciences Nordiska rikspartietin katujärjestön johtaja Nils Mandell teki yhteistyötä Siitoimen kanssa ja esitteli hänelle World Union of National Socialists -järjestön, johon Siitoimen ryhmä hyväksyttiin.Karcher, Nicola; Markus, Lundström (2022). Nordic Fascism Fragments Of An Entangled History. Routledge. P. 177. Isbn 9781032040301. Siitoin piti yhteyttä myös Ku Klux Klanin suurvisiiriin David Dukeen ja J. B. Stoneriin ja Fédération d’action nationale et européenneen Ranskassa.Keronen (2020) pp.29, 41-42Pohjola (2015), pp. 119 Siitoin oli myös yhteydessä joihinkin terroristiryhmiin, kuten Manfred Roederin Deutsche Aktionsgruppeen, joka oli vastuussa useista Saksassa tehdyistä palopommi-iskuista, joissa kuoli vietnamilaisia pakolaisia ja Jan Øregårdiin joka kuului Norsk Frontiin, joka pommitti moskeijaa ja kommunistista tapahtumaa.Keronen (2020) pp.29, 120 Hän myös piti yhteyttä CEDADEen, jonka jäseniin kuului Leon Degrelle.Ciarán Ó Maoláin. The radical right: a world directory. Longman, 1987. p. 88.Keronen (2020) s.29, 41-42 Myös Irakin baathistinen suurlähettiläs Salih Mahdi Ammash kutsui Siitoimen Irakin suurlähetystön tapahtumiin. Ammash tunnettiin vahvasta antisemitismistään, mikä luultavasti oli kutsujen syy.Pohjola (2015), s. 121 Siitoin myös rekrytoi lehdessään suomalaisia sotimaan Rhodesian sisällissotaan.Keronen, Jiri: Pekka Siitoin teoriassa ja käytännössä. Helsinki: Kiuas Kustannus, 2020. , pp.33 Pekonen, Kyösti – Hynynen, Pertti – Kalliala, Mari: The New Radical Right Taking Shape in Finland. Hän teki yhteistyötä flaamilaisen Vlaamse Militanten Orden kanssa, jota johti puoliksi suomalainen Bert Eriksson ja joka teki lukuisia palopommi-iskuja vähemmistöjä vastaan.Tommi Kotonen: Politiikan juoksuhaudat – Äärioikeistoliikkeet Suomessa kylmän sodan aikana, Atena, Jyväskylä 2018.p. 88.

Siitoin esiintyi julkisuudessa natsiasussa ja kutsui itseään ”Valtakunnanjohtajaksi”.

Kansallis-Demokraattinen Puolue (KDP) perustettiin korvaamaan kiellettyä IKR:ää kesällä 1978. KDP ei koskaan ollut puoluerekisterissä, eikä se ollut edes rekisteröity yhdistys, jotta yhdistyslainsäädäntö ei koskisi sitä. Käytännössä se toimi kuitenkin virallisen yhdistyksen tavoin. Kansallis-Demokraattinen Puolue oli järjestetty paikallisosastoihin ja paikalliskomendantteja oli eri puolilla Suomea.

 Rikostuomiot 
Siitoin tuomittiin vuonna 1977 viideksi vuodeksi ja seitsemäksi kuukaudeksi vankeuteen yllytyksestä SKP:n Tiedonantaja-lehteä painaneen kirjapaino Kursiivin tuhopolttoon ja Pariisin rauhansopimuksessa kielletyn järjestön perustamisesta. Palon sytyttänyt laitosasentaja tuomittiin kolmeksi vuodeksi ja kahdeksaksi kuukaudeksi vankeuteen. Siitoin itse väitti saaneensa vankeustuomionsa ”pääasiassa poliittisista syistä”. Siitoin oli jo aikaisemmin tuomittu sakkoihin muun muassa ilkivallasta Turun synagogaa vastaan.

 Loppuvaiheet 
Viimeiset vuotensa Siitoin asui huvilallaan Vehmaalla. Hän kuoli ruokatorven syöpään joulukuussa 2003 Vehmaan terveyskeskuksessa.

 Poliittisia kantoja 
Siitoin kannatti suomalaiskansallista kulttuuria ja vastusti siirtolaisten ja pakolaisten ”järjestelmällistä maahantuontia”.Tehokkaan yhteiskunnan puolesta rappiodemokratiaa vastaan. Pekka Siitoimen kotisivut. Tallennettu 3.3.2001.

Siitoin halusi alistaa suurkapitalistit entistä tiukemman kontrollin alle ja lopettaa byrokratian.

Siitoin vaati kansalaisille 3 500 markan (noin 700 euron) verotonta perustoimeentuloa. Lisäksi perustuslain tuli taata kaikille työ, asunto, koulutus ja ilmainen terveydenhoito. Valtion ja kuntien palveluja tuli kehittää joka suhteessa.

 Satanismi 
Åbo Akademin dosentti Kennet Granholmin mukaan Siitoimen kirjoissaan kuvaama H.P. Blavatskyn teosofia-oppiin pohjautunut satanismi ei ollut kristinuskon vastaista, vaan niissä Jumala esitellään ylimmäksi ja Kristus, Lucifer ja Saatana tälle alisteisiksi henkiolennoiksi. Siitoimen mielestä mitä tahansa näistä alemmista jumaluuksista voi palvoa Jumalan nimeen.

 Perhe 
Omien sanojensa mukaan Siitoin oli elämänsä aikana ollut kolme kertaa naimisissa. Hänellä oli kuusi lasta, joista nuorin syntyi 1994.Båtresan Sverige–Finland: Tur och Retur -dokumenttielokuva. Vanhin poika Petri Siitoin kuoli auto-onnettomuudessa Naantalissa 1985 lähdettyään autolla viikonlopuksi varusmieslomalle Porin prikaatista. Tapahtuma masensi Siitointa niin pahoin, että hänen poliittinen toimintansa lamaantui pitkäksi aikaa. Toinen sisaruksista Elina Siitoin kuoli alkoholin ja lääkkeiden sekakäyttöön 28-vuotiaana. Siitoimen kolmas vaimo kuoli 2000 ja poika Paul Siitoin kuoli 2012.Siitoimen sukuhauta Naantalin hautausmaalla.

 Elämäkerta 
Vuonna 2006 julkaistiin omakustanteena Iiro Nordlingin ja Olavi Koskelan kirjoittama elämäkerta Suomen Führer: Valtakunnanjohtaja Pekka Siitoin (1944–2003). Vuonna 2010 YLE TV1 esitti Miki Brunoun ohjaaman televisiodokumentin Tosi tarina: Isän valtakunta, joka kertoi Pekka Siitoimesta hänen poikansa Paulin silmin.

 Teokset 
 Kirjoja 
 Yhteys ufoihin ja henkimaailmaan (Hesiodos Foinix), Turun hengentieteellinen seura, 1973
 Musta Magia I (Peter Siitoin), Turun hengentieteellinen seura, 1974
 Henget kertovat (Peter von Weltheim), Turun hengentieteellinen seura, 1974
 Uuden ajan unikirja (Cassius Maximanus), Turun hengentieteellinen seura, 1974
 Ufot, uskonto ja paholainen (Jonathan Shedd), Turun hengentieteellinen seura, 1974
 Musta Magia II, Turun hengentieteellinen seura, 1975
 Selvänäkijät Kertovat - Ennustuksia Suomen Tulevasta Kohtalosta, Turun hengentieteellinen seura, 1975
 Työväenluokan tulevaisuus (Peter Siitoin), Turun hengentieteellinen seura, 1975
 Ennustamisen Oppikirja (Mohammed Zayatt) Kansallis-mytologinen yhdistys, 1976
 Paholaisen Katekismus, Kansallis-mytologinen yhdistys, 1977
 Laillinen laittomuus Suomessa, Kansallis-mytologinen yhdistys, 1979
 Rotu-oppi, Kansallis-mytologinen yhdistys, 1983
 Demokratia vaiko Fasismi? (Peter Siitoin), Kansallis-mytologinen yhdistys, 1984
 Mustan Magian Salaisuudet (Ray Isaksson), Kansallis-mytologinen yhdistys, 1985
 Kohti uutta uskoa (Peter von Weltheim), Kansallis-mytologinen yhdistys, 1989

 Nauravat natsit 

Nauravat Natsit on Siitoimen vuonna 1986 julkaisema punk-levy. Kyseessä on hänen ainoa julkaisunsa, jolla hän lauloi ja esiintyi musiikkituotoksessa. Levyn muut esiintyjät eivät ole tiedossa. Levy äänitettiin alun perin C-kasetille kasettinauhurilla. Kappaleita levyllä oli 21:






















 Lähteet 
 Kalliala, Mari: ”Pekka Siitoin: A reprensentative of the cultic milieu”, The New Radical Right in Finland, s. 97–113. Toimittanut Kyösti Pekonen. The Finnish Political Science Association, 1999.
 Miettinen, Kimmo: Pekka Siitoin: Uupseeri ja herrasmies”. (Haastattelu.) Bambi-lehti 3/1983.
 Kurkistaja, Antti:  GURUNI JA MESTARINI PEKKA SIITOIN: Antti Kurkistajan muisteloita oppi-isästään  https://m.barnesandnoble.com/w/guruni-ja-mestarini-pekka-siitoin-iiro-nordling/1137621064

 Nordling, Iiro: Pekka Siitoin: Cold War product, Satanist Neo-Nazi Fuehrer of Finland. 2014, . (Verkkosivu.)
 Nordling, Iiro: Pekka Siitoinista Jussi Halla-ahoon: Antikommunismista ja natsismista maahanmuuttokriittisyyteen. 2014. . (Verkkosivu.)
 Vil, Ike: Sons of Northern Darkness: Runoilijoita ja mielipuolia. Inferno Magazine #14 (12/2003).

 Viitteet 

 Kirjallisuutta 


 Aiheesta muualla 

 Pekka Siitoimen verkkosivusto (arkistoitu sivusto.)


 Nauravat Natsit Discogs-tietokannassa.
 Pekka Siitoin -soundboard.
 Pekka Siitoin Ylen Elävässä arkistossa.

Luokka:Suomalaiset äärioikeistolaiset poliitikot
Luokka:Suomalaiset uusnatsit
Luokka:Suomalaiset okkultistit
Luokka:Vuonna 1944 syntyneet
Luokka:Vuonna 2003 kuolleet